Alcaraz en Zverev kan vir lokettreffer sorgCarlos Alcaraz wil sy ondersteuners in Madrid vermaak. (Foto: Twitter/Madrid-ope) Hulle is jonk en talentvol. En nou gaan hulle rakette in die vierde ronde van die Madrid-ope kruis. Carlos Alcaraz het ŉ herontmoeting in die Spaanse hoofstad met Alexander Zverev afgedwing toe hy vir Grigor Dimitrov met 6-2 en 7-5 oorrompel het. Die 19-jarige Spaanse tennissensasie het verlede jaar met Zverev in die eindstryd van die toernooi kragte gemeet; ŉ wedstryd wat hy met 6-3 en 6-1 beklink het. Hoewel die Duitser ook goeie tennis speel, is Alcaraz oorgehaal om met ŉ vuurwerkvertoning voor sy tuisskare vorendag te kom. “Ek wil bitter graag hierdie wedstryd speel. Ons het al ŉ paar keer teen mekaar gespeel en hy het my al ŉ paar keer geklop,” het die Spanjaard gesê. Zverev het drie van hul vier wedstryde gewen en hy het hul jongste ontmoeting op die kleinbane van Roland-Garros met 6-4, 6-4, 4-6 en 7-6 beklink. Maar sedertdien het Alcaraz ŉ Grand Slam-wenner geword en hy is ongetwyfeld die opwindendste speler op die internasionale verhoog. “Ek wil vir my ondersteuners wys wat ek kan doen. Ek het natuurlik net goeie herinneringe van verlede jaar se eindstsryd, maar ek moet op die komende wedstryde konsentreer. Zverev is ŉ baie goeie en aggressiewe speler; ek sal op my beste moet wees.” Uitslae: Daniil Medvedev klop Alexander Shevchenko met 4-6, 6-1 en 7-5 Alejandro Davidovich Fokina klop Holger Rune met 7-6, 5-7 en 7-6 Borna Coric klop Hubert Hurkacz met 7-6 en 6-3 Mayar Sherif klop Elise Mertens met 6-4, 0-6 en 6-4 Iga Swiatek klop Bernarda Pera met 6-3 en 6-2 Barbora Krejčíková klop Wang Xiyu met 6-4 en 6-1